Što rade ateisti i agnostici za Božićnih blagdana?
Bez Božića, Hanuke, Kwanze ili Ramazana, neki američki ateisti i agnostici svoj su vlastiti blagdan jednostavno - izmislili
U ovo doba godine većina Amerikanaca slavi neki od svojih najznačajnijih vjerskih blagdana, bio to Božić, Hanuka, Kwanza ili Ramazan. Kraj godine je doba kada se američki ateisti ili agnostici osjećaju pomalo usamljeno – bez vlastita blagdana. Neke od njih to je navelo da ga jednostavno – izmisle U ovo doba godine većina Amerikanaca slavi neki od svojih najznačajnijih vjerskih blagdana, bio to Božić, Hanuka, Kwanza ili Ramazan. Kraj godine je doba kada se američki ateisti ili agnostici osjećaju pomalo usamljeno – bez vlastita blagdana. Neke od njih to je navelo da ga jednostavno – izmisle. Phil Kalmanson iz mjesta Laurel u Marylandu ovih je dana proveo dosta vremena u kuhinji. Kao i deseci milijuna Amerikanaca, pekao je puricu, ali ne za Božić, već za blagdan Humanlight, koji je za njega i njegovu obitelj – zamjena za Božić. Američki agnostici i ateisti često se nazivaju sljedbenicima 'humanizma', pokreta čiji pripadnici tvrde da se uzdaju u racionalnost i znanost, a ne u religiju. Supruga Phila Kalmansona, Jenny, kaže da su božićni blagdani za nju i njezinu obitelj 'prilično samotnjačko iskustvo': "Svi odlaze na partyje povodom Hanuke ili Božića ili Kwanze. Ako niste vjernik, osjećate se pomalo napušteno i osamljeno." Pripadnici američkog humanističkog pokreta naglašavaju da nisu protiv religije. Kažu da smatraju da ona jednostavno nije najvažnija u životu te da od nje – u krajnjoj liniji - ne ovisi hoće li svijet u kojem živimo biti dobar ili loš. Jenny Kalmanson je po profesiji inženjerka aeronautike i radi za NASA-u, američku agenciju za istraživanje svemira: "Mi smatramo da je moguće i poželjno da ljudi imaju dobar, sretan i moralan život, a da im pri tome Bog uopće nije potreban." Ogromna većina Amerikanaca ne bi se složila s ovom idejom. Međutim, ankete pokazuju da je agnostika, ateista i 'humanista' - poput Phila i Jenny Kalmanson – sve više. Istraživanje koje je proveo National Opinion Research Center pokazalo je da se oko 17 posto Amerikanaca ne identificira niti s jednom vjerom. Među brucošima taj je postotak 25 posto. Roy Speckhardt iz Američke humanističke udruge smatra da je to vrlo dobro: "Broj ljudi koji nisu vjernici dramatično raste. U posljednjih nekoliko godina on je udvostručen. To se odnosi i na one koji kažu da nisu pripadnici neke od vjera, kao i na one koji kažu da ne vjeruju u Boga." Američka humanistička udruga posljednjih godina vodi i propagandnu kampanju. Na primjer, u podzemnoj željeznici Washingtona pred božićne blagdane zakupila je oglasni prostor. Televizija i drugi mediji sve češće ugošćavaju autore koji propituju svrhu i utemeljenost vjere, poput Richarda Dawkinsa i Christophera Hitchensa. Roy Speckhardt kaže da se Amerika u posljednjih dvadeset-trideset godina prilično promijenila: "Kada sam ja bio mlad, biti ateist ili agnostik uopće nije bila opcija... Danas su knjige humanističkih autora vrlo popularne, imate jumbo-plakate koji dovode u pitanje vjeru, reklame na televiziji... Naše usmjerenje je jedna od legitimnih alternativa." No, kako bilo da bilo, sam božićni ugođaj Amerike, čiji smo svjedoci bili posljednjih dana, pokazuje da su ateisti i agnostici još uvijek - prilična manjina.